鷄雛吟
作者：方逢辰
朝代：宋

paragraphs: 我聞先儒云，雞雛可觀仁。
須臾不舍母，是即孝弟根。
不待教而知，不待習而成。
於斯爲良知，於斯爲良能。
人從此充拓，四海皆閔曾。
異哉鷄伏鶩，出殻忘其恩。
子向水中去，母從岸呼鳴。
子往母亦往，子疏母愈親。
鷹隼飛在天，母亦與子驚。
或遇狸與狌，愛雛忘其身。
不顧力小大，直與爭死生。
天於微物上，感人惻隠真。
人觀鷄護雛，鐵石爲動情。
子呱方卧冰，安得卵覆人。
勿看雞伏鶩，吾則行吾仁。